**ԼՐԱԳՐՈՂՆԵՐԻ ՀԱՄԱՀԱՅԿԱԿԱՆ 6-ՐԴ ՀԱՄԱԺՈՂՈՎԻ**

**ՄԱՍՆԱԿԻՑՆԵՐԻ**

**ՀԱՅՏԱՐԱՐՈԻԹՅՈԻՆԸ**

**Փաստելով** Հայոց ցեղասպանության իրողությունը և հայ ժողովրդի արդար պահանջատիրությունը միջազգային ատյաններում,

**Գիտակցելով**, որ համաշխարհային հանրությանն այս խնդրին իրազեկելու և վերջինիս միակամ դատապարտումը ձևակերպելու գործում գրանցված արդյունքները լիարժեք բավարար չեն,

**Ընդգծելով** Ցեղասպանության ճանաչման գործընթացը դիվանագիտական շահարկման վերածելու անընդունելիությունը,

**Հաշվի առնելով** ցեղասպանությունների, մասնավորապես Հայոց ցեղասպանության, ճանաչման և դատապարտման կարևորությունը ապագայում նմանատիպ ոճիրների կանխարգելման գործում,

**Կարևորելով** հայկական լրատվամիջոցների և առավելապես օտարալեզու մամուլում գործող հայ լրագրողների առաջադեմ, անաչառ և անկախ օտարազգի լրագրողների դերը Հայոց Ցեղասպանության, Հայ Դատի հիմնախնդրը ներկայացնելու, միջազգային ատյաններ հասցնելու և տարբեր երկրներում պետական, հասարակական կարծիքի ձևավորման վրա ներազդելու ուղղությամբ

մենք` 2012 թվականի հոկտեմբերի 4-6-ը Երևանում կազ­մա­­կերպված **ԼՐԱԳՐՈՂՆԵՐԻ ՀԱՄԱՀԱՅԿԱԿԱՆ 6-ՐԴ ՀԱՄԱԺՈՂՈՎԻ** մասնակիցներս

**ՀԱՅՏԱՐԱՐՈՒՄ ԵՆՔ**

որ **ՀԱՄԱԺՈՂՈՎԻ** ընթացքում ներկայացված զեկույցները, դրանց քննարկումները և մտքերի փոխանակությունը հերթական անգամ հաստա­տե­ցին Հայաստանի Հանրապետության, Լեռնային Ղարաբաղի Հանրապետության և հայկական Սփյուռքի հայ լրագրողների համագործակցության անհրաժեշտությունը` ի շահ համազգային հիմնախնդիրների լուծման, ի շահ Հայոց ցեղասպանության ճանաչման դատապարտման և հետևանքների վերացման՝

* հետևողականորեն, ծրագրավորված աշխատանքներ տանել տվյալ երկրում, համայնքում Հայոց ցեղասպանության ճանաչման և դատապարտման ուղղությամբ,
* ակտիվացնել ջանքերը Ցեղասպանության վերաբերյալ միջազգային հանրային իրազեկման բարձրացման ուղղությամբ, համակարգված և հետևողական աշխատանք ծավալել մասնագիտական շրջանակների, մասնավորապես պատմաբանների հետ հատկապես այն երկրներում, որոնք պաշտոնապես դեռևս չեն ճանաչել Հայոց ցեղասպանությունը,
* սփյուռքյան ԶԼՄ-ում նոր մարտավարություն որդեգրել և աշխատանքի առանցք դարձնել օտար ԶԼՄ-ի, հատկապես թուրք լրագրողների հետ նպատակային աշխատանքների կազմակերպումը,
* հանրային լսարանի ուշադրության կենտրոնում պահել ոչ միայն Հայոց ցեղասպանության, այլև Ադրբեջանի կողմից իրականացված էթնիկ զտումների, Բաքվի, Սումգայիթի, Մարաղայի և այլ բնակավայրերում իրականացված հայ բնակչության զանգվածային ջարդերի, Արցախի դեմ հրահրած պատերազմի, շարունակվող հայատյաց քաղաքականության շարունակվող դրսևորումների վերաբերյալ իրողությունները,
* համակարգված դիմակայում հակահայկական քարոզչությանը և նպաստում Հայաստանի տեղեկատվական անվտանգության ամրապնդմանը:

**Կարևորում ենք** օտար պետություններում ապրող և աշխատող բազմաթիվ հայ լրագրողների ներուժի օգտագործումն ու համախմբումը ի նպաստ համազգային խնդիրների լուծման, այդ թվում` աշխարհում Հայոց ցեղասպանության ճանաչման գործընթացի, Արցախյան հիմնախնդրի արդարացի լուծման և աշխարհում դրա էության ճշգրիտ ներկայացման, Հաաստանի Հանրապետության պետականության ամրապնդման, Հայաստանում ժողովրդավարության զարգացման, Հայաստանի Հանրապետության միջազգային իմիջի ամրապնդման, Հայաստանի տնտեսական հզորացման և միջազգային ներգրավվածության մեծացման:

Միաժամանակ կոչ ենք անում բոլոր լրագրողներին ու լրատվամիջոցներին լինել ավելի միասնական համահայկական խնդիրները միջազգային հանրությանը ներկայացնելիս, առավել սերտացնել համագործակցությունը Հայաստանի Հանրապետության իշխանությունների հետ՝ փոխադարձ հարգանքով:

Նպաստել համահայկական, ազգային նշանակության խնդիրների լուծմանը, համակարգել հայկական մամուլի ուժերն ազգային նշանակություն ունեցող լոբբիստական հարցերում, այդ թվում` աշխարհում Հայոց ցեղասպանության ճանաչման գործընթացին, Ղարաբաղյան հարցի արդարացի լուծմանը և աշխարհում խնդրի ճշգրիտ ներկայացմանը, Հաաստանի Հանրապետության պետականության ամրապնդմանը, Հայաստանում ժողովրդավարության զարգացմանը և Հայաստանի Հանրապետության միջազգային իմիջի ամրապնդմանը, Հայաստանի տնտեսական հզորացմանը և միջազգային ներգրավվածության մեծացմանը:

**Դիմում ենք** միջազգային հանրությանը և այն պետությունների իշխանություններին, որոնք չեն ճանաչել Հայոց ցեղասպանության փաստը, քայլեր ձեռնարկել պատմական արդարության վերականգնման ուղղությամբ` գիտակցելով, որ անպատժելիությունն է ծնում նոր հանցագործություններ, ճանաչել և դատապարտել 1915 թվականին օսմանյան կայսրության կողմից իրականացված Հայոց ցեղասպանությունը, նշանակում է մարդկությանը հեռու պահել հետագա չարիքներից:

**Պահանջում ենք** Թուրքիայի ու Ադրբեջանի իշխանություններից ընդունել և հատուցել տարբեր ժամանակներում հայ ժողովրդի նկատմամբ գործած հանցանքները:

Մենք, 2012 թվականի հոկտեմբերի 4-6-ը Երևանում կազմակերպված **ԼՐՏՎԱՄԻՋՈՑՆԵՐԻ ՀԱՄԱՀԱՅԿԱԿԱՆ 6-ՐԴ ՀԱՄԱԺՈՂՈՎԻ** մասնակիցներս, սույն հայտարարությամբ մեր պատրաստակամությունն ենք հայտնում աջակցելու **ՀԱՄԱԺՈՂՈՎՈՒՄ** բարձրացված համազգային նշանակության խնդիրներին:

**6 հոկտեմբերի 2012**

 **ք.Երևան**